CELEX: 32006D0896(01)
Language: fi
Date: 2004-10-26 00:00:00
Title: 2006/896/EY: Tiivistelmä komission päätöksestä, tehty 26 päivänä lokakuuta 2004 , yrityskeskittymän julistamisesta yhteismarkkinoille ja ETA-sopimuksen toimintaan soveltuvaksi (Asia COMP/M.3436 — Continental/Phoenix) (tiedoksiannettu numerolla K(2004) 4219)   (ETA:n kannalta merkityksellinen teksti)

13.12.2006   
            
            
               FI
            
            
               Euroopan unionin virallinen lehti
            
            
               L 353/7
            
         
      TIIVISTELMÄ KOMISSION PÄÄTÖKSESTÄ
   
   tehty 26 päivänä lokakuuta 2004,
   yrityskeskittymän julistamisesta yhteismarkkinoille ja ETA-sopimuksen toimintaan soveltuvaksi
   Asia N:o COMP/M.3436 — Continental/Phoenix
   (tiedoksiannettu numerolla K(2004) 4219)
   (Ainoastaan saksankielinen teksti on todistusvoimainen)
   (ETA:n kannalta merkityksellinen teksti)
   (2006/896/EY)
   Komissio teki 26. lokakuuta 2004 päätöksen sulautuma-asiassa yrityskeskittymien valvonnasta 21 päivänä joulukuuta 1989 annetun neuvoston asetuksen (ETY) N:o 4064/89
          (1)
       (sulautuma-asetus) ja erityisesti sen 8 artiklan 2 kohdan nojalla. Päätöksen koko teksti, josta on poistettu luottamukselliset tiedot, on saatavilla todistusvoimaisella kielellä ja komission työkielillä kilpailun pääosaston verkkosivuilla osoitteessa http://europa.eu.int/comm/competition/index_en.html.
   
   I.   LIIKETOIMI
   
               (1)
            
            
               Komissio vastaanotti 12. toukokuuta 2004 ilmoituksen ehdotetusta yrityskeskittymästä, jossa Continental AG – yritys hankkii sulautuma-asetuksen 3 artiklan 1 kohdan b alakohdassa tarkoitetun määräysvallan Phoenix AG – yrityksessä 26. huhtikuuta 2004 ilmoitetulla julkisella tarjouksella.
            
         1.   Osapuolet
   
               (2)
            
            
               Continental AG (Continental) on pääasiassa autoissa käytettävien renkaiden, jarrujen, jousitusjärjestelmien ja muiden teknisten kumituotteiden johtava tuottaja.
            
         
               (3)
            
            
               Phoenix AG (Phoenix) on niin ikään erikoistunut teknisten kumituotteiden valmistukseen (esim. jousitusjärjestelmät, tärinänvaimennusjärjestelmät, letkut ja kuljetinhihnat). Se ei kuitenkaan tuota autonrenkaita. Molemmat yritykset toimivat Saksassa.
            
         2.   Toimenpide
   
               (4)
            
            
               Continental aikoo hankkia sulautuma-asetuksen 3 artiklan 1 kohdan b alakohdassa tarkoitetun yksinomaisen määräysvallan Phoenixissa. Liiketoimesta ilmoitettiin komissiolle 12. toukokuuta 2004. Continental hankki 28. kesäkuuta 2004 julkisella tarjouksella 75,51 prosenttia Phoenixin osakkeista.
            
         II.   MERKITYKSELLISET MARKKINAT
   
               (5)
            
            
               Keskittymä johtaa horisontaalisiin päällekkäisyyksiin useilla teknisten kumituotteiden markkinoilla. Komissio on havainnut mahdollisia kilpailuongelmia neljillä markkinoilla:
               
                           —
                        
                        
                           hyötyajoneuvojen ilmajouset,
                        
                     
                           —
                        
                        
                           henkilöautojen ilmajouset,
                        
                     
                           —
                        
                        
                           raideajoneuvojen ilmajouset,
                        
                     
                           —
                        
                        
                           raskaat teräsvahvisteiset kuljetinhihnat.
                        
                     
         1.   Hyötyajoneuvojen ilmajouset (alkuperäiset valmistajat ja laitetoimittajat)
   
               (6)
            
            
               Molemmat osapuolet tuottavat hyötyajoneuvoihin tarkoitettuja ilmajousia (2). Ilmajouset koostuvat yleensä kumipalkeesta ja teräksestä valmistetusta metallilevystä. Niitä käytetään hyötyajoneuvoissa vähentämään akseliston ja auton alustan välistä tärinää. Niillä voidaan myös mukauttaa alusta kuormituksen mukaisesti (3). Vaikka Continental ehdottaakin markkinoiden määrittelemistä siten, että ne kattaisivat kaikentyyppiset hyötyajoneuvojen jousitusjärjestelmät (teräskierrejouset, yhdistelmälattajouset ja ilmajouset), markkinatutkimus on vahvistanut komission kannan siitä, että ilmajouset muodostavat omat, erilliset tuotemarkkinat. Tutkimuksessa vahvistui myös ero ajoneuvojen valmistajille (alkuperäiset valmistajat ja laitetoimittajat) myytyjen ilmajousien ja riippumattomille jälkimarkkinoille myytyjen ilmajousien välillä. Markkinatutkimus ei vahvistanut tarvetta vielä pienempien markkinoiden määrittelemiseen (esim. kuorma- ja linja-autojen ilmajouset ja toisaalta perävaunujen/akselistojen ilmajouset), eikä tämä kuitenkaan muuttaisi kilpailuvaikutusten arviointia.
            
         
               (7)
            
            
               Continental esittää, että hyötyajoneuvojen ilmajousien maantieteelliset markkinat ovat maailmanlaajuiset. Markkinatutkimus on kuitenkin osoittanut, että hyötyajoneuvoihin tarkoitettujen ilmajousien markkinaehdot Euroopassa poikkeavat huomattavasti muista alueista. Toisistaan poikkeavien teknisten vaatimusten (esim. kuorma-autojen suurempi koko) ja asiakkaiden mieltymysten (Euroopassa käytetyt jouset ovat teknisesti pitemmälle kehittyneitä) vuoksi amerikkalaisissa kuorma-autoissa käytettyjä jousia ei voida käyttää Euroopassa ja päinvastoin. Tämän vuoksi Euroopan markkinoihin ei kohdistu merkittävää kilpailuvaikutusta Euroopan ulkopuolelta. Ainoastaan yksi yritys (yhdysvaltalainen Firestone) tuo nykyisin ilmajousia Eurooppaan. Nämä ilmajouset on suunniteltu erityisesti Euroopan markkinoille. Ne sisältävät metalliosia, jotka ostetaan Euroopassa, kuljetetaan Yhdysvaltoihin, asennetaan siellä ilmajouseen ja tuodaan sen jälkeen takaisin Eurooppaan. Kustannushaittaa aiheutuu myös tulleista ja kuljetuskustannuksista. Vaikka kyseisen tuonnin osuus oli noin 12 prosenttia vuonna 2003, tuonti vähenee todennäköisesti huomattavasti lähitulevaisuudessa, sillä Firestone rakentaa Puolaan tuotantolaitosta, joka on valmis tuotantoon vuonna 2005. Tämän vuoksi komissio katsoo, että alkuperäisille valmistajille ja laitetoimittajille tarkoitettujen ilmajousien merkitykselliset markkinat ovat Euroopassa.
            
         
               (8)
            
            
               Riippumattomien kauppiaiden jälkimarkkinoilla myymien ilmajousien osalta kysymys merkityksellisistä maantieteellisistä markkinoista voidaan jättää avoimeksi, sillä markkinatutkimus on osoittanut, ettei kyseisillä markkinoilla ole kilpailuongelmia.
            
         2.   Henkilöautojen ilmajouset
   
               (9)
            
            
               Continental ja Phoenix/Vibracoustic tuottavat kumpikin myös henkilöautojen ilmajousia. Henkilöautoissa ilmajouset (palje/levy) ovat osa pitemmälle kehittynyttä ilmajousitusjärjestelmää, joka koostuu ilmajousista ja muista osista (esim. ilmanpainejärjestelmä, ohjausyksikkö ym.). Continentalin ja Phoenixin toiminta on päällekkäistä ainoastaan ilmajousien markkinoilla. Ilmajouset ovat nykyisin kapean erikoisalan tuote, jota käytetään pääasiassa luksusautoissa. Markkinatutkimus on vahvistanut, että henkilöautojen ilmajousia on arvioitava erillään muista jousityypeistä (esim. teräsjouset). Sen sijaan ei näytä olevan tarpeen tarkastella erikseen henkilöautojen ilmajousimarkkinoiden eri asiakassegmenttejä (esim. limousinet, kaupunkimaasturit ja kevyet kuorma-autot), koska kaikkien kolmen segmentin tuotantoprosessi ja asiakkaat ovat samankaltaisia.
            
         
               (10)
            
            
               Continentalin mukaan markkinat ovat maailmanlaajuiset. Markkinatutkimus on kuitenkin vahvistanut, että maantieteellisiksi markkinoiksi olisi määriteltävä Eurooppa. Itse asiassa Euroopassa toimii tällä hetkellä ainoastaan yksi Euroopan ulkopuolisista maista tuleva tavarantoimittaja eli yhdysvaltalainen Gates. Tuonnin osuus oli ainoastaan [5–10 (4) ] prosenttia vuonna 2003. Gates avasi äskettäin uuden ilmajousien tuotantolaitoksen Aachenissa Saksassa, jotta Euroopan markkinoille voitaisiin tuottaa tavaraa Euroopasta. Suurin osa asiakkaista ei halua ostaa tuotuja ilmajousia. Tämä johtuu pääasiassa siitä, että henkilöautojen ilmajousien kehittäminen edellyttää asiakkaiden välistä tiivistä yhteistyötä, koska ilmajouset ovat teknisesti herkkiä tuotteita. Lisäksi kokonaisen ilmajousitusjärjestelmän kehittäminen edellyttää, että siihen osallistuu myös muita osatoimittajia, jotka toimivat pysyvästi Euroopassa. Tämän vuoksi useimmat henkilöautojen valmistajat suosivat kahden eurooppalaisen valmistajan (Phoenix/Vibracousticin tai Contin) toimituksia.
            
         3.   Raideajoneuvojen ilmajouset
   
               (11)
            
            
               Molemmat osapuolet valmistavat myös raideajoneuvojen jousitukseen käytettäviä tuotteita. Continental ehdottaa jälleen, että kaikille raideajoneuvoissa käytetyille erilaisille jousitus- ja tärinänvaimennusjärjestelmille (esim. teräsjouset, hydrauliset järjestelmät, ilmajouset, metallista ja kumista koostuvat rakenneosat) määriteltäisiin yhdet tuotemarkkinat. Markkinatutkimus on kuitenkin vahvistanut komission kannan siitä, että sekundääriset ilmajousitusjärjestelmät (kumipalje sekä metallista ja kumista koostuvat rakenneosat) kuuluvat muiden primääristen tai sekundääristen jousituskomponenttien markkinoista erillisille tuotemarkkinoille. Tämä johtuu pääasiassa siitä, että useimmat asiakkaat ostavat ilmajouset erillään muista jousituskomponenteista ja siitä, että ilmajousien tuotannon edellyttämä taitotieto poikkeaa huomattavasti muista tuotteista. Hyötyajoneuvoista poiketen raideajoneuvojen jousitustuotteille ei ole riippumattomia jälkimarkkinoita.
            
         
               (12)
            
            
               Continentalin mukaan markkinat ovat maailmanlaajuiset. Markkinatutkimus on kuitenkin vahvistanut, että maantieteellisiksi markkinoiksi olisi määriteltävä Eurooppa, koska suurin osa eurooppalaisista asiakkaista käy kauppaa eurooppalaisten valmistajien kanssa. Maantieteellisten markkinoiden määritelmä voidaan kuitenkin jättää avoimeksi, koska yrityskauppa ei johtaisi Continentalin ja Phoenixin määräävään asemaan edes Euroopan laajuisilla markkinoilla.
            
         4.   Raskaat teräsvahvisteiset kuljetinhihnat
   
               (13)
            
            
               Phoenix ja Continental ovat myös erikoistuneet kuljetinhihnojen tuotantoon. Kumista, tekstiilivalmisteesta tai PVC-muovista valmistetut kuljetinhihnat on tarkoitettu tavaroiden kuljetuksiin. Kuljetinhihnoja on kolmea päätyyppiä: kevyet ja raskaat kuljetinhihnat sekä erityiskäyttöön tarkoitetut kuljetinhihnat. Raskaita kuljetinhihnoja käytetään raskaiden tavaroiden, kuten hiilen, malmin, soran tai hiekan kuljetuksiin. Raskaita kuljetinhihnoja on kahta päätyyppiä: teräsvahvisteiset hihnat ja tekstiilihihnat. Osapuolet ovat erityisen vahvoja teräsvahvisteisten kuljetinhihnojen markkinoilla. Continentalin mukaan molemmat tyypit (tekstiili- ja teräsvahvisteiset hihnat) kuuluvat samoille raskaiden kuljetinhihnojen markkinoille. Markkinatutkimus ei kuitenkaan vahvistanut tätä markkinoiden määritelmää.
            
         
               (14)
            
            
               Tarjontapuolen kannalta tekstiilihihnojen ja teräsvahvisteisten hihnojen tuotantoprosessit poikkeavat huomattavasti toisistaan, sillä teräsvahvisteiset hihnat valmistetaan kumista ja teräsköysistä kun taas tekstiilihihnat punotaan kerroksittain teknisistä kuiduista. Lisäksi kilpailijat ja asiakkaat ovat todenneet, että molemmilla hihnatyypeillä on omat käyttökohteensa, mikä johtuu niiden selvästi toisistaan poikkeavista tuoteominaisuuksista. Tekstiilihihnoja voidaan käyttää pienemmissä käyttökohteissa (lyhyet etäisyydet, kevyempi kuormitus), kun taas raskaiden tavaroiden pitkän matkan kuljetuksiin (esim. avokaivoksissa) tarvitaan välttämättä teräsvahvisteisia hihnoja. Tämä johtuu siitä, että tekstiilihihnat ovat huomattavasti joustavampia kuin teräsköysistä valmistetut hihnat, minkä vuoksi niitä voidaan käyttää vain suhteellisen lyhyillä etäisyyksillä. Vaikka Continental perustellusti väittääkin, että joissakin käyttökohteissa voidaan käyttää molempia hihnatyyppejä, markkinatutkimus osoittaa, että ainoastaan 5–10 prosenttia teräsköysihihnoista voitaisiin korvata tekstiilihihnoilla. Tämän vuoksi raskaat teräsvahvisteiset kuljetinhihnat eivät näytä kuuluvan samoille markkinoille kuin raskaat tekstiilihihnat ja siksi niitä on arvioitava erikseen.
            
         
               (15)
            
            
               Continentalin mukaan raskaiden kuljetinhihnojen merkitykselliset maantieteelliset markkinat ovat maailmanlaajuiset. Markkinatutkimus tukee kuitenkin selvästi markkinoiden määrittelemistä Euroopan laajuisiksi. Tämä johtuu siitä, että teräsvahvisteiset kuljetinhihnat valmistetaan useissa tapauksissa räätälöityinä johonkin tiettyyn käyttötarkoitukseen. Lisäksi kuljetus- ja huolto-ongelmat on otettava huomioon. Tämän vuoksi Euroopan ulkopuolisista maista tulevilla valmistajilla on vain vähäinen asema teräsvahvisteisten kuljetinhihnojen markkinoilla Euroopassa. Komissio on sen vuoksi arvioinut kilpailutilannetta eurooppalaisten markkinoiden perusteella.
            
         III.   ARVIOINTI
   1.   Hyötyajoneuvojen ilmajouset (alkuperäiset valmistajat ja laitetoimittajat)
   
               (16)
            
            
               Continentalin ja Phoenixin yhdistetty osuus näillä markkinoilla olisi [55–65] prosenttia. Tärkeimpiä kilpailijoita ovat CF Gomma [10–15] prosenttia, Firestone [10–15] prosenttia ja Goodyear [5–10] prosenttia.
            
         
               (17)
            
            
               Näin suuri markkinaosuus on jo yksinään osoitus Continentalin määräävästä asemasta (5). Määräävä asema on myös todennäköinen, kun otetaan huomioon markkinoiden rakenne: Yrityskeskittymän tuloksena syntyvän yrityksen markkinaosuus on neljä kertaa suurempi kuin tärkeimmän kilpailijan.
            
         
               (18)
            
            
               Mahdollisia kilpailuun liittyviä ongelmia ei sulje pois pelkästään se seikka, että yrityskeskittymän tuloksena syntyvän yrityksen asiakkaat ovat pitkälti suuria autoteollisuuden yrityksiä. Vaikka eräät suuret kuorma-autojen valmistajat eivät olekaan esittäneet vakavia epäilyjä sulautumasta, useat pienemmät akselistojen/perävaunujen tuottajat ovat huolissaan yrityskaupan kielteisestä vaikutuksesta hintoihin.
            
         
               (19)
            
            
               On myös muita tekijöitä, jotka tukevat tällaisia kilpailuun liittyviä huolia. Ensinnäkään asiakkaat eivät voisi helposti siirtää merkittäviä määriä kilpailijoiden valmistettavaksi, jos yrityskeskittymän tuloksena syntyvä yritys nostaisi hintatasoa. Yhtenä syynä tähän on se, että useimmat asiakkaat edellyttävät uuden tavarantoimittajan käyvän läpi pätevöitymisprosessin. Lisäksi kaikkien kilpailijoiden kapasiteetti on rajallinen. CF Gommalla ja Goodyearilla on käytössä lähes koko kapasiteettinsa. Firestonen uuden tuotantolaitoksen tuotanto Puolassa käytetään luultavimmin nykyisten toimitussopimusten täyttämiseen.
            
         
               (20)
            
            
               Toiseksi yrityskauppa yhdistäisi kaksi johtavaa yritystä alkuperäisille valmistajille ja laitetoimittajille kohdistetuilla markkinoilla. Phoenixin nykyinen markkina-asema ei näytä vastaavan sen todellisia mahdollisuuksia. Phoenix siirsi kuorma- ja linja-autojen alkuperäisille valmistajille ja laitetoimittajille kohdistetun liiketoimintansa Freudenbergin kanssa omistamaansa yhteisyritykseen Vibracousticiin. Yhteisyritys keskitti ilmajousia koskevat markkinointitoimensa kuitenkin henkilöautoihin ja saavutti sangen vähäisen osuuden kuorma- ja linja-autojen markkinoista. Phoenix on sopimuksella velvoitettu pidättymään osallistumisesta kuorma- ja linja-autonvalmistajien tekemiin tarjouspyyntöihin. Phoenix onnistui kuitenkin sopimaan sakkolausekkeen soveltamisen keskeyttämisestä ja pystyi sen vuoksi osallistumaan kahteen äskettäin järjestettyyn tarjouskilpailuun. Se sijoittui kummassakin kilpailussa toiseksi Continentalin jälkeen. Asiakkaat arvioivat Phoenixin teknisen osaamisen olevan lähellä Contitechin tasoa ja sen hinnoittelu arvioidaan sitäkin paremmaksi.
            
         
               (21)
            
            
               Kolmanneksi markkinatutkimus osoitti Continentalin väitteestä poiketen, että patenttien avulla kilpailijoita estetään liittymästä mukaan toisena toimittajana käynnissä oleviin toimitussopimuksiin. Eräs kilpailija kertoi komissiolle, että erityisesti Continental käyttää omistamiaan teollis- ja tekijänoikeuksia aggressiivisesti kilpailijoiden sulkemiseksi pois tarjouskilpailuista.
            
         
               (22)
            
            
               Edellä esitetyistä syistä komissio katsoo, että ehdotettu yritysosto, jossa Phoenix siirtyisi Continentalin omistukseen, johtaisi yrityskeskittymän tuloksena syntyvän yrityksen määräävään asemaan hyötyajoneuvojen ilmajousien markkinoilla Euroopassa.
            
         2.   Henkilöautojen ilmajouset
   
               (23)
            
            
               Phoenixin/Vibracousticin siirtyminen Continentalin omistukseen merkitsisi molempien eurooppalaisten henkilöautojen ilmajousien valmistajan yhdistymistä. Yrityskeskittymän tuloksena syntyvän yrityksen markkinaosuus Euroopassa olisi vuonna 2003 ollut noin [85–95] prosenttia. Vaikka ilmajousitusmoduulien kaikki asiakkaat ovat suuria autoteollisuuden yrityksiä, joilla on yleensä neuvotteluvoimaa toimittajiinsa nähden, jopa eräät suuret asiakkaat ovat ilmaisseet huolensa yrityskaupasta. Markkinatutkimus on osoittanut, että monilla autonvalmistajilla on ainoastaan yksi ilmajousien toimittaja. Sulautuma eliminoisi autonvalmistajien mahdollisuuden pitää yllä kilpailua Continentalin ja Phoenixin välillä ja sen tuloksena jäljelle jää ainoastaan yksi Euroopassa toimiva toimittaja. Toisaalta komissio on havainnut joitakin merkkejä siitä, että Euroopan markkinoille voi lähitulevaisuudessa tulla uusia toimijoita Euroopan ulkopuolelta.
            
         
               (24)
            
            
               Kysymys siitä, johtaisiko yrityskauppa määräävään asemaan henkilöautojen ilmajousien markkinoilla, voidaan jättää avoimeksi, koska Continental sitoutui hiljattain luopumaan Phoenixin toiminnoista näillä markkinoilla myymällä Phoenixin osuuden Vibracoustic-yhteisyrityksessä Freudenbergille. Se, että Freudenberg ostaa Phoenixin osuuden Vibracousticissa, poistaa henkilöautojen ilmajousien markkinoita koskevat kilpailuongelmat, koska Phoenix toimii näillä markkinoilla ainoastaan Vibracousticin kautta.
            
         3.   Raideajoneuvojen ilmajouset
   
               (25)
            
            
               Markkinatutkimus osoitti, että Continentalin ja Phoenixin yhdistetty osuus sekundääristen ilmajousitusjärjestelmien markkinoilla olisi noin [55–65] prosenttia. Muiden kilpailijoiden (esim. Paulstra, Schwab, Trelleborg ja Toyo) osuudet olisivat enintään 5 prosenttia.
            
         
               (26)
            
            
               Näistä suhteellisen suurista markkinaosuuksista huolimatta komissio päättelee, ettei raideajoneuvojen ilmajousien markkinoilla ole odotettavissa määräävän aseman syntymistä. Tähän on kaksi syytä. Ensinnäkin kaikkien kilpailijoiden (osapuolet mukaan luettuina) on ostettava enimmillään 70 prosenttia käyttämistään ilmajousitusjärjestelmän osista muilta kilpailijoilta, jotka valmistavat joko kumipalkeita tai metalliosia. Continental pystyi osoittamaan, että se on äskettäin lisännyt kumipalkeiden toimituksiaan ilmajousitusjärjestelmiä valmistavalle kilpailijalleen. Tämä osoittaa, että ristiintoimitukset ovat tällä teollisuudenalalla yleinen käytäntö. Toiseksi markkinoilla on riittävästi mahdollisia kilpailijoita, jotka voivat estää osapuolia nostamasta hintoja muista riippumatta. Japanilaiset Toyo ja Sumitomo ovat lisänneet eurooppalaisten tytäryhtiöidensä välityksellä huomattavasti liiketoimintaansa Euroopassa. Ne ovat voineet laajentaa liiketoimintaansa näiden äskettäin perustettujen eurooppalaisten tytäryhtiöidensä avulla ja pystyvät mitä todennäköisimmin lisäämään markkinaosuuttaan entisestään lähitulevaisuudessa. Koska junien käyttöikä on pitkä (jopa 30 vuotta), asiakkailla on riittävästi aikaa antaa uusien toimittajien pätevöityä.
            
         
               (27)
            
            
               Tämän vuoksi komissio katsoo, että ehdotettu yrityskauppa ei johda määräävään asemaan raideajoneuvojen ilmajousien markkinoilla.
            
         4.   Raskaat teräsvahvisteiset kuljetinhihnat
   
               (28)
            
            
               Toimenpide yhdistäisi kaksi Euroopan johtavaa tavarantoimittajaa. Perusteellisen markkinatutkimuksen perusteella todettiin, että Continentalin ja Phoenixin yhdistetty markkinaosuus olisi [yli 70] prosenttia. Jäljelle jääviä kilpailijoita ovat Sempertrans [5–15] prosenttia, Bridgestone [0–5] prosenttia ja useat pienet, pääasiassa alueelliset toimittajat, joiden markkinaosuudet ovat alle [0–5] prosenttia.
            
         
               (29)
            
            
               Yrityskauppa vähentää siten tärkeimpien eurooppalaisten kilpailijoiden määrää neljästä kolmeen. Kaksi jäljelle jäävää kilpailijaa (Sempertrans ja Bridgestone) ovat lisäksi erittäin pieniä yrityskeskittymän tuloksena syntyvään yritykseen verrattuina. Toisaalta markkinatutkimus on osoittanut, että tärkeimmillä asiakkailla, kuten RWE:n kaltaisilla suurilla energia-alan yrityksillä, on epäilemättä neuvotteluvoimaa, jota ne käyttävät suojellakseen kilpailua markkinoilla. Nämä asiakkaat kuitenkin myöntävät, että niiden käytettävissä on sulautuman jälkeen vain vähän, tai ei lainkaan, vaihtoehtoisia toimittajia. Yhdistyneen yrityksen markkina-asema olisi erityisen vahva ruskohiilen kuljetinhihnojen sekä yli 2,4 metriä leveiden hihnojen markkinoilla. Ruskohiilen louhintaa harjoittavien asiakkaiden osuus on yli 50 prosenttia teräsvahvisteisten kuljetinhihnojen kokonaiskysynnästä. Joidenkin hihnaleveyksien (yli 2,4 metriä) osalta yhdistyneellä yrityksellä olisi käytännössä jopa monopoliasema Euroopassa.
            
         
               (30)
            
            
               Edellä esitetyistä syistä ehdotettu yritysosto, jossa Phoenix siirtyisi Continentalin omistukseen, todennäköisesti johtaisi määräävään asemaan raskaiden teräsvahvisteisten kuljetinhihnojen markkinoilla Euroopassa.
            
         5.   Päätelmät
   
               (31)
            
            
               Tässä päätöksessä päätellään tämän vuoksi, että ilmoitetun keskittymän soveltuvuudesta yhteismarkkinoille on vakavia epäilyjä hyötyajoneuvojen ilmajousien (jotka on tarkoitettu alkuperäisille valmistajille ja laitetoimittajille) ja raskaiden teräsvahvisteisten kuljetinhihnojen markkinoiden osalta.
            
         IV.   OSAPUOLTEN ANTAMAT SITOUMUKSET
   
               (32)
            
            
               Ilmoituksen tekijä antoi 1. lokakuuta sitoumuksia poistaakseen edellä mainitut kilpailuongelmat. Continental sitoutuu
               
                           (1)
                        
                        
                           myymään Phoenixin 50 prosentin osuuden Vibracousticistä yhteisyrityskumppanille Freudenbergille (6),
                        
                     
                           (2)
                        
                        
                           myymään Phoenixin Nyíregyházassa Unkarissa sijaitsevan tehtaan henkilöautojen ilmajousien (alkuperäiset valmistajat ja laitetoimittajat) tuotannon kokonaisuudessaan Freudenbergille,
                        
                     
                           (3)
                        
                        
                           myymään 3,2 metriä leveiden teräsvahvisteisten kuljetinhihnojen tuotantolinjansa kilpailijalleen Sempertransille.
                        
                     
         
               (33)
            
            
               Phoenixin luopuminen Vibracousticin omistusosuudesta mahdollistaa sen, että Freudenberg/Vibracoustic voi tarjota kaikentyyppisiä hyötyajoneuvojen ilmajousia, perävaunujen/akselistojen ilmajouset ja riippumattomille jälkimarkkinoille tarkoitetut ilmajouset mukaan luettuina. Käyttäessään määräysvaltaa Vibracousticissä Freudenberg voi käyttää hyväkseen vahvan tutkimus- ja kehitysyksikön sekä kokeneen jakeluyksikön osaamista ilmajousitusmarkkinoilla kilpaillessaan. Ostamalla Phoenixin ilmajousituotannon Unkarissa Freudenberg/Vibracoustic saa oman ilmajousien tuotantolaitoksen, mikä mahdollistaa sen, että se voi myydä ilmajousia paketti- ja linja-autojen valmistajien lisäksi myös perävaunujen/akselistojen valmistajille. Luovutus kattaa myös Phoenixin asiakkaiden voimassa olevat toimitussopimukset.
            
         
               (34)
            
            
               Hyötyajoneuvojen ilmajousien markkinoihin (alkuperäiset valmistajat ja laitetoimittajat) liittyvän Phoenixin toiminnan täydellinen luovutus poistaa päällekkäisyydet näillä markkinoilla.
            
         
               (35)
            
            
               Sitoumus myydä yli 2,4 metriä leveiden teräsvahvisteisten kuljetinhihnojen tuotantolinja Sempertransille on myös tarkoituksenmukainen keino korjata kilpailuongelmat raskaiden teräsvahvisteisten kuljetinhihnojen markkinoilla. Itse asiassa tärkein epävarmuus näillä markkinoilla liittyy ruskohiilen louhintaa harjoittaville asiakkaille tarkoitettujen kuljetinhihnojen segmenttiin. Luovutuksen perusteella tuotantolinjan hankkiva Semperit/Sempertrans, joka on jo pätevöitynyt eräiden tähän segmenttiin kuuluvien hihnojen tuotantoon, saa käyttöönsä leveiden hihnojen tuotantotekniikan. Tämä kapasiteetti on avaintekijä menestymisessä teräsvahvisteisten kuljetinhihnojen markkinoilla. Markkinatesti on vahvistanut tämän sitoumuksen tehokkuuden, sillä kaikki suurimmat asiakkaat ovat ilmoittaneet komissiolle, että ne pitävät tuotantolinjan luovutusta tehokkaana toimenpiteenä kilpailun ylläpitämiseksi teräsvahvisteisten kuljetinhihnojen markkinoilla. Tämän vuoksi komissio katsoo, että luovutus korjaa kilpailuongelmat näillä markkinoilla.
            
         V.   PÄÄTELMÄT
   
               (36)
            
            
               Edellä esitetyn perusteella päätöksessä katsotaan, että osapuolten tekemien sitoumusten vuoksi ilmoitettu keskittymä ei johda osapuolten sellaiseen määräävään asemaan hyötyajoneuvojen (alkuperäiset valmistajat ja laitetoimittajat), henkilöautojen, raideajoneuvojen eikä raskaiden teräsvahvisteisten kuljetinhihnojen ilmajousien markkinoilla, jonka seurauksena tehokas kilpailu yhteismarkkinoilla tai niiden merkittävällä osalla olennaisesti estyisi. Sulautuma olisi tämän vuoksi julistettava yhteismarkkinoille ja ETA-sopimuksen toimintaan soveltuvaksi, edellyttäen, että liitteeseen sisältyviä sitoumuksia noudatetaan täysimääräisesti sulautuma-asetuksen 2 artiklan 2 kohdan ja 8 artiklan 2 kohdan sekä ETA-sopimuksen 57 artiklan mukaisesti.
            
         
   
      (1)  EYVL L 395, 30.12.1989, s. 1; viimeksi muutettu asetuksella (ETY) N:o 1310/97 (EYVL L 180, 9.7.1997, s. 1).
   
      (2)  Phoenix markkinoi alkuperäisille valmistajille ja laitetoimittajille tarkoitettuja kuorma- ja linja-autojen ilmajousia saksalaisen osavalmistajan Freudenbergin kanssa omistamansa yhteisyrityksen (Vibracoustic) kautta (ks. asia M.1778 — Freudenberg/Phoenix /JV). Vibracoustic ei kuitenkaan itse valmista hyötyajoneuvojen ilmajousia, vaan myy Phoenixin tuottamia jousia.
   
      (3)  Alustan korkeutta voidaan säädellä vaihtelemalla ilmajousen ilmanpainetta.
   
      (4)  Tiivistelmästä on poistettu osia alkuperäisestä päätöksestä luottamuksellisten tietojen suojaamiseksi; nämä kohdat on merkitty hakasuluin.
   
      (5)  On syytä todeta, että asiaa koskeva ilmoitus tehtiin vanhan asetuksen (ETY) N:o 4064/89 nojalla.
   
      (6)  On syytä todeta, että Freudenbergilla on osto-optio Phoenixin 50 prosentin osuuteen Vibracousticissä, jos jokin kolmas yritys ostaa Phoenixin. Sitoumuksen vielä puuttuessa ei ollut kuitenkaan selvää, käyttäisikö Freudenberg osto-optiotaan.